Drie van berugte Rolex-bende vasFoto: Twitter Drie lede van die sogenaamde Rolex-bende is Dinsdagmiddag in Johannesburg in hegtenis geneem. Dié berugte bende is bekend daarvoor dat hulle onder meer mense agtervolg en hulle van duur juweliersware beroof. Hulle word veral met misdade in Sandton verbind. Volgens berigte is die SAPD al vir jare op die bende se spoor. Kol. Brenda Muridili, woordvoerder van die polisie, het gesê die drie verdagtes is op die R25 in Modderfontein vasgetrek tydens ŉ hoëvlak-intelligensiegedrewe operasie. Volgens Muridili kom die inhegtenisneming ná ŉ intensiewe ondersoek deur verskeie wetstoepassingsowerhede. Lede van die polisie se misdaadintelligensie-eenheid, die Valke, die polisie se honde-eenheid, die Alexandra Trio-taakspan, die Gautengse verkeerseenheid en die Tracker Connect-ondersoekdepartement was almal by die operasie betrokke. “Hierdie span het die bewegings van die verdagtes dopgehou sedert die voertuig in Mei in Alexandra gekaap is,” het Muridili gesê. “Die operasie is net ná 13:00 in werking gestel met behulp van die polisie se lugvleuel en lede van die Ekurhuleni-metropolisie. Toe die verdagtes besef hulle is vasgekeer, het hulle op die span losgebrand en die polisie het teruggeskiet. Drie verdagtes is op die toneel in hegtenis geneem – een van hulle is in die skietery gewond.” Volgens Muridili is daar op die gekaapte voertuig, twee vuurwapens, ammunisie en ander items beslag gelê. Die saak sal deur die Valke ondersoek word.